
A betűk neurális ujjlenyomata: betűk és betűtípusok dekódolása EEG jelek alapján

Kulcsszavak: EEG, betűfelismerés, dekódolás
Bevezetés: a betűfelismerés az olvasásnak az a legalapvetőbb funkcionális
egysége amelyet az agy mintegy építőelemként használ az írott világ
megértésére. Az olvasás pontos időbeli lefutásáról több elméleti modell is
létezik, viszont a folyamat elektrofiziológiai jeleiről kevesebbet tudunk.
Létezik-e bármilyen eltérés a különböző betűk kérgi reprezentációja között?
Ha egy betű bármilyen tulajdonsága megváltozik, az hatással van-e a kérgi
kiváltott válaszokra, valamint megjósolható-e egy betű milyensége pusztán
agyhullámokat vizsgálva?
Módszerek: 64 csatornás EEG-t végeztünk 26 egyetemista résztvevőn (21
nő, átlag életkor: 21,8±1.8). A felvétel során az alanyok különböző betűk
képeit figyelték meg (40 individuális stimulus, mindegyik negyvenszer
bemutatva), miközben figyelmüket egy detekciós feladattal tartottuk fent. Az
EEG adatokat (egyenkénti kiváltott válaszok) különböző stimulus-kvalitások
mentén csoportosítva, gépi tanuló algoritmussal próbáltuk elkülöníteni. Az
elkülönítési helyességet idő mentén cluster alapú statisztikával vizsgáltuk
(10000 permutáció).
Eredmények: eredményeink alapján mind a betűidentitás (a, e, f, g), a
betűméret (kisbetű, nagybetű) és a betűtípus (öt vizuálisan különböző font)
szignifikánsan elkülöníthető volt a betű megjelenése által kiváltott válasz
jellemző időszakaiban. A betűidentitás elkülönítése akkor is eredményes
volt, amikor a dekódoló algoritmus betanítása csak kisbetűs adatok alapján
történt, és a helyességet a nagybetűs adatokon ellenőriztük (és fordítva).
Megbeszélés: a betűidentitás kérgi reprezentációja meglepően korán, már
az első vizuális kiváltott válasz komponenssel egy időben (~100 ms)
kezdődik. Ehhez hasonló lefutású a kis- és nagybetűkön keresztvalidált
elemzés mely alátámasztja a reprezentáció absztraktságát, hiszen az
általunk alkalmazott kis és nagybetűk vizuális megjelenése nagyban eltért.
Meglepő eredményünk továbbá, hogy az alapvető vizuális tulajdonságaiban
különböző betűtípusok elkülöníthetősége csak később (~150 ms) kezdődik
el.



